એક વેબ બ્રાઉઝર તરીકે ફાયરફોક્સ ખૂબ લોકપ્રિય છે જ અને વધુ ને વધુ પ્રચલિત બનતું જાય છે. એના મુખ્ય કારણોમાંનું એક છે એની સ્પીડ અને સરળતા. તો એક કારણ છે કે દિન પ્રતિદિન એમાં કંઈક ને કંઈક ઉપયોગી એવું ફીચર ઉમેરાય છે. એવું જ એક નવું તો નહિ પણ ઉપયોગી ફીચર છે એનું એક એડ-ઓન “ગ્રીઝ-મંકી”. આ એડ-ઓન એક એવું એક્સટેન્શન છે જે વિવિધ જાવા સ્ક્રીપ્ટના ઉપયોગ વડે જે વેબપેજ ઓપન કરો તેમાં ઉપયોગી ફેરફાર કરી બતાવે છે અને ઘણા કામો સરળ કરી બતાવે છે. આ જૂદા જૂદા ફંક્શન માટે તમારે માત્ર ગ્રીઝ-મંકી ઈન્સ્ટોલ કરવાનું રહે છે અને ત્યારબાદ જે-તે ફંક્શન માટેની સ્ક્રીપ્ટ નેટ પરથી ડાઉનલોડ કરી લેવાની. તમે જે ફંક્શનની સ્ક્રીપ્ટ ડાઉનલોડ કરી હોય, તે ફંક્શન પછી જ્યારે જ્યારે પેજ લોડ થાય ત્યારે ઓટોમેટિક રન થશે. હા, તમે જે-તે સ્ક્રીપ્ટ કે ગ્રીઝ-મંકીને ડીસેબલ કરી શકો છો.